b'\n_START_ARTICLE_\nAnsambel \xc5\xa0tirje kova\xc4\x8di\n_START_SECTION_\n\xc4\x8clani\n_START_PARAGRAPH_\nAnsambel \xc5\xa0tirje kova\xc4\x8di so leta 1954 ustanovili \xc5\xa1tirje fantje, ki so bili zaposleni v kova\xc5\xa1ki industriji Tovarne kos v Slovenj Gradcu. Ustanovni \xc4\x8dlani so bili baritonist Viktor Breznik, klarinetist in saksofonist Maks Klan\xc4\x8dnik, trobentar in pevec Tine Lakov\xc5\xa1ek ter harmonikar in pevec Franc \xc5\xa0egovc. Pred tem so \xc5\xbee pribli\xc5\xbeno dve leti igrali pod imenom Ansambel Maks, saj je ansambel vodil Klan\xc4\x8dnik, ki je leta 1954 vodenje ansambla prepustil \xc5\xa0egovcu. Od leta 1968 je klarinetist ansambla namesto Klan\xc4\x8dnika Leopold Krajnc. Zasedbi se je leta 1972 kot pevka pridru\xc5\xbeila \xc5\xa0egov\xc4\x8deva \xc5\xbeena Hermina Na trobenti je leta 1980 Lakov\xc5\xa1ka zamenjal Viktor Vrhovnik. Deset let pozneje se je ansamblu kot kitarist pridru\xc5\xbeil Jo\xc5\xbee Sedar, leto pozneje pa pevec Sre\xc4\x8dko Sedar in baritonist Zdenko Zdovc, ki je nadomestil Breznika.\n_START_SECTION_\nZa\xc4\x8detki\n_START_PARAGRAPH_\nPrvi tonski posnetki so nastali leta 1955 za oddajo Za na\xc5\xa1o vas na Radiu Ljubljana. Leta 1964 so zmagali na tekmovanju narodnozabavnih ansamblov na Gospodarskem razstavi\xc5\xa1\xc4\x8du v Ljubljani. Leto pozneje so izdali tudi svojo prvo malo plo\xc5\xa1\xc4\x8do. Za naslovnico so se kot kova\xc4\x8di fotografirali v eni izmed kova\xc4\x8dij na Je\xc5\xbeici. Fotografija \xc5\xa1e danes velja za eno najbolj kultnih slik v slovenski narodnozabavni glasbi. V tem \xc4\x8dasu so ustvarili veliko skladb, ki so skorajda ponarodele, med katerimi je dale\xc4\x8d najbolj poznan val\xc4\x8dek Kam le \xc4\x8das be\xc5\xbei, za katero so leta 2000 dobili nagrado Zlati petelin, skladba pa je bila progla\xc5\xa1ena za vi\xc5\xbeo stoletja. Pozneje so izdali kar 37 plo\xc5\xa1\xc4\x8d, od tega tri v nem\xc5\xa1\xc4\x8dini.\n_START_SECTION_\nGostovanja\n_START_PARAGRAPH_\nPrvi\xc4\x8d so od\xc5\xa1li v tujino leta 1969 na pobudo Slovenske izseljenske matice. Trikrat so opravili dalj\xc5\xa1o turnejo po ZDA in Kanadi in dvakrat po zahodni Evropi. Izvedli so veliko kraj\xc5\xa1ih nastopov po Nem\xc4\x8diji, \xc5\xa0vici, Avstriji, Italiji in nekdanji skupni dr\xc5\xbeavi Jugoslaviji.\n_START_SECTION_\nAvtorji skladb\n_START_PARAGRAPH_\nVse melodije, ki jih je \xc4\x8dez \xc5\xa1eststo, je napisal in priredil vodja ansambla Franc \xc5\xa0egovc. Besedila je na za\xc4\x8detku pisal Tine Lakov\xc5\xa1ek, pozneje pa najve\xc4\x8d Zora Zalo\xc5\xbenik, Anica Rader, Marjan Stare in Ivan Sivec, ogromno jih je napisal tudi Franc \xc5\xa0egovc sam.\n_START_SECTION_\nNagrade in izdane pesmarice\n_START_PARAGRAPH_\nAnsambel je prejel ve\xc4\x8d priznanj in nagrad. Poleg prej omenjenih nagrad za skladbo Kam le \xc4\x8das be\xc5\xbei so med drugimi prejeli tudi Priznanje za \xc4\x8dlovekoljubno delo. Vodja ansambla in harmonikar Franc \xc5\xa0egovc je bil leta 1997 okronan za kralja polk in val\xc4\x8dkov. Leto kasneje je s pomo\xc4\x8djo \xc5\xbeene Hermine izdal knjigo Na\xc5\xa1 pobej bo muzikant, v kateri opisuje glasbeno pot tega ansambla. Izdal je tudi notni zvezek nekaterih pesmi, nekaj tak\xc5\xa1nih zvezkov pa je izdala \xc5\xa1e avstrijska zalo\xc5\xbeba. Iz\xc5\xa1lo je ve\xc4\x8d pesmaric, v eni zadnjih z naslovom Kam le \xc4\x8das be\xc5\xbei je zbranih 380 pesmi. Izdanih je bilo tudi kar nekaj notnih zvezkov za godbe na pihala. Kot zanimivost so bili za promocijo ansambla pripravljeni kozarci z emblemom nakovala \xc5\xa0tirih kova\xc4\x8dev. Takrat so predstavili tudi skladbo Kova\xc5\xa1ki \xc5\xa1pricer. Leta 2012 \xc5\xa0egovc izdal \xc5\xa1e notni zvezek pod naslovom Pesmi Franca \xc5\xa0egovca, ki jo uporabljajo predvsem male vokalne skupine in zbori. Poleg notnega zvezka je iz\xc5\xa1la plo\xc5\xa1\xc4\x8da s 15 pesmimi, kjer so s \xc5\xa0tirimi kova\xc4\x8di med drugim sodelovali tudi Ansambel Novi spomini in Ansambel Modrijani._NEWLINE_Za zadnji jubilej leta 2014 so \xc5\xa0tirje kova\xc4\x8di pri zalo\xc5\xbebi Zlati zvoki posneli \xc5\xbee 43. glasbeni projekt, album Kova\xc5\xa1kih 60 let. Na njem je 10 \xc4\x8disto novih skladb. Gre za \xc5\xbee 43. glasbeni projekt \xc5\xa0tirih kova\xc4\x8dev.'